**Privesc din patul răvășit profilu-ți fin**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Natura a-mpodobit un pin cu ivorii zăpezi;

Doar pașii lupilor flămânzi se cern tăcuți și suri;

Privesc din patul răvășit profilu-ți fin - pictezi,

c-obrazul supt și părul cârlionț pe ochi, păduri.

Pe pânza inului așterni nesomn - penel de zori -

și parcă, dezbrăcată,-mi pari sculptură de Rodin,

o danaidă-n marmură, crepuscul de fiori,

cu forme tari, reverberând frumosul trup elen.

În șemineu încă mai ard incandescenți stejari

și limbile de foc vulgar îți ling sălbatici nuri;

Înmuguresc pe-albastrul geam dragoni imaginari,

iar tu, iubito, peste piei de urs, pictezi păduri.